Grădina Botanică "Vasile Fati" din Jibou este una dintre cele mai frumoase și mai des vizitate grădini de acest fel din țara noastră, potrivit unui clasament întocmit de clubulcopiilor.ro. "Grădinile botanice reprezintă o oază de liniște si culoare, fiind o destinație populară atât pentru cei mici, cât și pentru cei mari. Mai mult decât atât, s-a dovedit că interacțiunea cu natura și cu aerul liber curat ajută la reducerea stresului, îmbunătățește nivelul de fericire și promovează starea generală de bine. Dar care sunt cele mai frumoase grădini botanice și parcuri dendrologice din țară? Clubulcopiilor.ro a întocmit un clasament cu cele mai bine cotate grădini botanice și parcuri dendrologice din România pe baza datelor disponibile în Google Maps. Cele mai bine cotate grădini botanice se află în Iași, Craiova și Cluj. Grădina botanică din Jibou ocupă locul IV în topul celor mai bine cotate grădini botanice și locul VII în clasamentul nostru general cu cele mai frumoase grădini și parcuri dendrologice", se arată în prezentarea clubulcopiilor.ro. Potrivit acelorași informații, Grădina Botanică din Jibou a avut anul trecut peste 90.000 de vizitatori, cele mai aglomerate luni fiind aprilie, mai și iunie.